**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌՈՂՋԱՊԱՀՈՒԹՅԱՆ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի անհրաժեշտությունը (նպատակը)**

Սույն Նախագծի ընդունումը պայմանավորված է ՀՀ Արարատի մարզի «Մասիսի բժշկական կենտրոն» ՓԲԸ-ի կառուցման շինարարական աշխատանքների համար:

**Ընթացիկ իրավիճակը և խնդիրները**

ՀՀ Արարատի մարզի «Մասիսի բժշկական կենտրոն» ՓԲԸ-ի կառուցման շինարարական աշխատանքների համար ՀՀ 2021 թվականի պետական բյուջեով ֆինանսական միջոցներ նախատեսված չեն։ ՀՀ քաղաքաշինության կոմիտեի (այսուհետ Կոմիտե) պատվիրատվությամբ «Գնումների մասին» ՀՀ օրենքի 15-րդ հոդվածի 6-րդ մասի համաձայն իրականացված գնման գործընթացի արդյունքում նշված աշխատանքների իրագործման նպատակով 2021 թվականի ապրիլի 23-ին կնքվել է պայմանագիր, որը մինչև 23.10.2021թ. ֆինանսական միջոցներ չնախատեսելու դեպքում միակողմանի կլուծվի: Հետևաբար, անհրաժեշտություն է առաջացել Առողջապահության նախարարությանը հատկացնել շուրջ 200.0 մլն ՀՀ դրամ` 2021 թվականի համար պայմանագիրն ուժի մեջ մտցնելու նպատակով:

ՀՀ կառավարության մարտի 25-ի 415-Ն որոշմամբ «Ինֆեկցիոն հիվանդությունների ազգային կենտրոն» փակ բաժնետիրական ընկերության վերակառուցման համար հատկացվել է 284.2 մլն դրամ, սակայն հաշվի առնելով այն հանգամանքը, որ «Ինֆեկցիոն հիվանդությունների ազգային կենտրոն» փակ բաժնետիրական ընկերությունը ներկայումս մատուցում է կորոնավիրուսային հիվանդության (COVID-19) համաճարակի ազդեցությունների վերացման ծառայություններ, շինարարական աշխատանքները նպատակահարմար է իրականացնել 2022 թվականին: Ուստի հատկացված միջոցներն առավել նպատակահարմար կլինի կիրառել ՀՀ Արարատի մարզի «Մասիսի բժշկական կենտրոն» ՓԲԸ-ի կառուցման շինարարական աշխատանքների համար: Արդյունքում «1126» ծրագրի «31003» միջոցառման «Ինֆեկցիոն հիվանդությունների ազգային կենտրոն» փակ բաժնետիրական ընկերության վերակառուցման համար նախատեսված գումարը վերաբաշխվում է «Մասիսի բժշկական կենտրոն» ՓԲԸ-ի կառուցման շինարարական ծրագրերի շարունակական իրականացման համար:

Նախագծում «Հայաստանի Հանրապետության 2021 թվականի պետական բյուջեի մասին» օրենքի N 1 հավելվածի N 3 աղյուսակում «1126» ծրագրի «Առողջապահական կազմակերպությունների կառուցում, վերակառուցում» միջոցառման «32003» դասիչը «31003» դասիչով փոխարինելը պայմանավորված է նրանով, որ 2021 թվականի մարտի 25-ի ՀՀ կառավարության 415-Ն որոշման 15-րդ հավելվածում տեխնիկական վրիպակի պատճառով «31003» դասիչի փոխարեն հաստատվել է «32003» դասիչը:

**Կարգավորման նպատակը և բնույթը**

2021 թվականին կնքված կառուցման և վերակառուցման շինարարական աշխատանքների գնման պայմանագրի շրջանակներում՝ նշված չափով և ժամկետում գումար չհատկացնելու պարագայում, «Մասիսի բժշկական կենտրոն» ՓԲԸ-ի կառուցման շինարարական ծրագրերի շարունակական իրականացման պայմանագիրը կհամարվի միակողմանի լուծված (համաձայն Գնումների մասին ՀՀ օրենքի 15-րդ հոդվածի 6-րդ կետի):

Նախագծի փոփոխության արդյունքում հետագայում չի նախատեսվում ֆինանսական միջոցների վերականգնման անհրաժեշտություն:

Նախագծի ընդունումն այլ իրավական ակտերում փոփոխությունների կամ լրացումների անհրաժեշտություն չի առաջացնում:

Նախագծի մշակման համար կիրառված իրավական ակտերն են` «Հայաստանի Հանրապետության 2021 թվականի պետական բյուջեի մասին» օրենքը և ՀՀ կառավարության 2020 թվականի դեկտեմբերի 30-ի N 2215-Ն որոշումը:

**Նախագծի մշակման գործընթացում ներգրավված ինստիտուտները և անձինք**

Կառավարության որոշման սույն նախագծի կազմմանը մասնակցել են առողջապահության նախարարության աշխատակիցները:

**Իրավական ակտի կիրառման դեպքում ակնկալվող արդյունքը**

Կառավարության որոշման կիրառման արդյունքում ակնկալվում է շարունակել «Մասիսի բժշկական կենտրոն» ՓԲԸ-ի կառուցման շինարարական ծրագրերի շարունակական իրականացումը:

**«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»**

Բխում է, քանի որ Կառավարության 2021-2026թթ ծրագրում նախատեսված է մարզերի համաչափ զարգացման համատեքստում Կառավարության ուշադրության կենտրոնում պահել մարզային բժշկական կազմակերպությունների արդիականացումը, մասնավորապես շենքային պայմանների բարելավումը և բժշկական նորագույն սարքավորումներով հագեցումը։